Ole Hækkerup (S), 2013-01-25:
Som det allerede er fremgået, ønsker Det Konservative Folkeparti og Dansk Folkeparti at skærpe straffen for bortskaffelse af bogføringsmateriale og bilag ved konkurser.
Og den holdning, der ligger i det forslag, nemlig at vi er nødt til at gøre noget mere i forhold til økonomisk kriminalitet, har vi jo, hvilket også allerede er fremgået af debatten, sympati for.
Konkursrådet har afgivet en betænkning, der bliver omsat i lovgivning for netop at gøre noget ved konkurser og i øvrigt også konkursrytteri, og i den ligger der jo også forskellige stramninger af straffeloven.
Så er det også sådan, som det allerede er fremgået af debatten, at regeringen strammer grebet om økonomiske kriminelle ved at hæve en række forældelsesfrister og ved at hæve en række strafferammer.
Det vil sige, at vi her står med et beslutningsforslag, hvor regeringen allerede er i gang med en lang, lang række initiativer.
Det er også allerede nævnt i debatten, at der er nogle forskellige sager på vej igennem retssystemet, og jeg synes i virkeligheden, at det er den gode og saglige tilgang til lovgivningsarbejdet at se, hvordan de sager går.
Så evaluerer vi det selvfølgelig bagefter og siger: Finder vi så den retstilstand, der er i Danmark, efter at sagerne har været igennem domstolene, acceptabel og god?
Og hvis vi ikke gør, må vi selvfølgelig kigge på spørgsmålet igen.
Jeg skal i den her forbindelse huske at nævne, at lige præcis det her med indsatsen mod økonomisk kriminalitet, både når det handler om at bevilge penge, og når det handler om at få kigget på reglerne, har været en del af samarbejdet mellem regeringspartierne og Enhedslisten ved begge de finanslove, der er lavet forlig om i løbet af den seneste tid.
Det er selvfølgelig, fordi vi har den grundholdning, at økonomiske svindlere ikke skal gå kunne fri eller unddrage sig straf.
Og det er jo selvfølgelig, fordi dem, der ender med at skulle betale prisen for det, netop er det store flertal, som holder sig til reglerne og opfører sig efter loven.
Og det er jo dem, vi først og sidst som Folketing og da ikke mindst som Socialdemokrater bekymrer os om.
Jeg er sådan set glad for, at vi får anledning til at diskutere hele indsatsen imod økonomisk kriminalitet, og jeg håber da så sandelig også, at Dansk Folkeparti er med, når regeringen kommer med alle sine forslag til, hvad vi skal gøre for at skærpe indsatsen over for økonomisk kriminalitet.
Jeg tror ikke, at man skal forestille sig, at det er sidste gang, Folketinget kommer til at diskutere, hvad vi skal gøre ved økonomisk kriminalitet.
Jeg tror tværtimod, at den økonomiske kriminalitet ofte udvikler sig og antager nye former.
Når man laver ny lovgivning, vil nogle af dem, der er meget udspekulerede, forsøge at finde nye metoder til at omgå den eksisterende lovgivning på.
Jeg tror, at der her er tale om en kamp, som er vedholdende, og som vi skal holde fast i.
Og det er jo lige præcis også derfor, at jeg henviste til, at vi sammen med Enhedslisten har taget initiativer på det her område i begge de to finanslovaftaler, vi indtil videre har lavet.
Så synes jeg da også, at det er almindelig fornuftig lovgivningsskik at sætte sig ned og sige: Lad os se på, hvilke domme der falder.
Så har Rigsadvokaten meddelt, at man vil søge at få skærpet straffene væsentligt for det her.
Lad os se, hvor meget held Rigsadvokaten har med det, før vi drager yderligere konklusioner.